《谢黄袭明吴君宝见访》
宋代·周行己

平生敬爱人，经月不一面。出处各有道，淡泊终所愿。

避喧繁台寺，稍息奔走贱。岂是蒋诩人，佳客来不倦。

不责礼数优，草草具盘馔。为歌朱丝弦，知音我所恋。

日暮翩然去，思君情如线。乘兴还一来，慎莫比秋扇。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。